Hvis du vil nå at opleve klodens store diversitet af dyr, så har du travlt. Nedgangen i antallet af hvirveldyr, der tæller alt fra pattedyr til fisk og krybdyr, foregår med så voldsom hast, at i 2020 vil to tredjedel af alle dyrene være væk set i forhold til 1970.

Det viser en ny rapport fra Verdensnaturfonden (WWF), der hvert andet år udgiver den såkaldte Living Planet Report.

Rapporten viser, at i perioden fra 1970 til 2012 er antallet af hvirveldyr faldet med 58 procent. Allerværst står det til i ferskvandssystemer såsom åer, hvor nedgangen er på hele 81 procent.

Ferskvandet er hovedkilde

»En gennemsnitlig populationsnedgang på over 80 procent er ganske enkelt forfærdende ... Dette er ubestrideligt det tydeligste bevis på den skade, vi påfører vores ferskvandsmiljøer,« siger Mike Hofmann, der er forsker for International Union for Conservation of Nature’s Species Survival Commission i Cambridge i Storbritannien til Nature.

Årsagen er ligetil: menneskelig aktivitet over hele kloden. Det gælder især landbrug, skovhugning og ændring af åer og søer verden over.

Mere end 3.000 kilder, der løbende overvåger populationer verden over, har bidraget til rapporten. Knap 4.000 arter af hvirveldyr er medtaget i rapporten, men alligevel er en del af klodens arter ikke omfattet, især fisk. Geografisk er Vesteuropa også overrepræsenteret.

Ødemarken forsvinder

Rapporten er den seneste i en endeløs række af lignende rapporter. Så sent som i september viste forskere fra University of Queensland i Australien, at det i løbet af de seneste 23 år er blevet markant sværere at finde en øde plet på vores blå planet.

Læs også: Ødemark svarende til det dobbelt af Alaska forsvundet på 23 år

I 1993 var 33 procent af Jordens landoverflade ødemark. I dag er det tal på blot 23 procent. Det betyder, at der siden 1993 er forsvundet 3,3 millioner kvadratkilometer ødemark, hvilket svarer til to gange Alaskas areal.